**Látogatás az iskolában**

Meghívást kaptak a nagycsoportos óvodások, hogy részt vegyenek egy iskolába hívogató programsorozaton, melynek első állomása az "Ügyeskedő mesedélután" nevet kapta.

Gyermekeink lelkesen számolták a napokat, mikor mehetnek végre az iskolába. Iskolabusszal mentünk le Kincsesbányára. Az ajtóban pár negyedik osztályos tanuló már várta lelkes csapatunkat, és bekísértek minket az osztályterembe. A leendő tanár néni nagy szeretettel fogadta őket. Rövid ismerkedés után úgy mentek Zita nénivel játszani, mintha nem is először találkoztak volna. Csodálkozva figyelték Zita néni varázsló leckéit. A tél is most mutatkozott meg először, így képzeletben felöltöztek és nemsokára egy hatalmas hócsata közepén találták magukat. Természetesen a hóemberépítés sem maradt el. Miután visszarepültek a valóságba, papírból kis hóembert készített minden leendő iskolás. Nagyon szépen sikerültek.

Hamar elrepült az idő, amit az iskolában töltöttünk. Remekül éreztük magunkat. Búcsúzáskor apró ajándékkal távoztak gyermekeink, s befejezésül még egy szép mesét is meghallgathattak.

Azóta többször elhangzott a kérdés:

- Mikor megyünk legközelebb?

Az egyik kislány azt kérdezte anyukájától:

- Anya! Láttad milyen nagy varázsló a tanár néni?

- A te tanár nénid is tudott varázsolni?

Köszönjük a tartalmas délutánt Zita néninek és a segítő 4. osztályosoknak!

Isztiméri anyukák